text: Virksomheder giver op: Vi kan ikke skaffe arbejdskraft
  24 maj 2016 kl. 15.50
  Manglen på kvalificeret arbejdskraft har for alvor ramt virksomhederne i Syd- og Sønderjylland.
  De mangler ingeniører, maskinmestre og softwareudviklere. Og de mangler dem i stor stil.
  Faktisk er manglen på højtuddannet arbejdskraft så stor i Syd- og Sønderjylland, at mange virksomheder nu helt opgiver at slå ledige job op. De får simpelthen ikke kvalificerede ansøgere.
  Axel Manø Jepsen, der er administrerende direktør i automationsvirksomheden Qubiqa i Esbjerg oplever, hvor svært det er at få de ansatte, han har brug for.
  - Det vi mangler er uddannede indenfor elektrikerområdet, el-ingeniører og maskinmestre, siger Axel Manø Jepsen til TV SYD. 
  Men efter at have slået adskillige stillinger op uden held, så har virksomheden nu droppet jobopslagene.
   -  De helt klassiske jobopslag forlod vi for nogle år siden, og i stedet har vi udelukkende brugt rekrutteringsbureauer. For søgningen var så lille. Vi fik omkring 0 til 3 henvendelser, siger Axel Manø Jepsen.
  Det koster virksomheden mellem 80.000 og 100.000 at få bureauerne til at finde nye medarbejdere.
  Men selv med hjælp udefra, bliver stillingerne ikke altid besat, og det går ud over de øvrige ansatte.
  - Vi er altid pressede og det giver en ekstra høj belastning på medarbejderne. Også mere end hvad rimeligt er, siger Axel Manø Jepsen, der tilføjer at manglen på medarbejdere også kan mærkes på virksomhedens økonomi, da man mangler muligheden for at tage opgaver til mange penge ind.
  